Foto’s: Chaos bars los in VentersdorpFoto: ANA. Ventersdorp is Woensdag byna heeltemal lamgelê toe inwoners voortgegaan het met betogings oor die versuim van die regering om beloftes oor ŉ ontwikkelingsprojek na te kom. Verkeersbeamptes is op verskeie plekke in die dorp ontplooi om verkeer te herlei terwyl winkels in Van Riebeeckstraat, wat Klerksdorp en Rustenburg verbind, gesluit was, asook dié op die R53 wat Ventersdorp en Potchefstroom verbind. Die N14-hoofweg wat Potchefstroom en Coligny verbind en naby Ventersdorp verbyloop, was ook vir verkeer gesluit. Skole moes ook noodgedwonge sluit. Brandende bande is by die ingang van Tshing-nedersetting geplaas en klippe het die pad bestrooi. Die polisie was ook genoodsaak om ŉ vuur op die R53 te blus en moes rubberkoeëls gebruik om die skare wat weer hergroepeer het by Tshing se ingang uiteen te jaag. Sello Dassie, gemeenskapsleier, het gesê die betogings sal nie ophou voor die regering die N14-ontwikkelingsprojek, wat sedert 2006 aan hulle belowe is, afgehandel het nie. “Ons sal volhard totdat die N14-projek afgehandel is,” het Dassie gesê. Volgens hom moet die N14-projek uit ŉ winkelkompleks, meenthuise, toerisme- en landboutrekpleisters bestaan. Volgens die polisie was daar nog sedert Maandag wat die betogings begin het geen inhegtenisnemings nie. Kapt. Sam Tselanyane, woordvoerder van die polisie, het gesê daar is sporadies deur die aand klippe gegooi, maar niemand is vasgetrek nie. Inwoners het Dinsdag met twee verteenwoordigers van die premierskantoor vergader by die sportterrein in wyk 2 van Tshing. Hulle het die hekke toegemaak en sommige inwoners het geglo die verteenwoordigers word gyselaar gehou – die polisie het dit ontken. Inwoners het in Augustus die strate bestorm en gekla oor die manier waarop rekeninge uitgewerk word met betrekking tot koopkrag.